Auditor's report — BCPG, period 2015 (audited, opinion: unqualified)
Auditor firm: KPMG
Signing partner: (ไวโรจน์  จินดามณีพิทักษ์)
Signed: 2016-03-09

รายงานของผู้สอบบัญชีรับอนุญาต

เสนอ	 ผู้ถือหุ้นบริษัท บีซีพีจี จำกัด

ข้าพเจ้าได้ตรวจสอบงบการเงินรวมและงบการเงินเฉพาะกิจการของบริษัท บีซีพีจี จำกัด และบริษัทย่อย (“กลุ่มบริษัท”) และของเฉพาะบริษัท บีซีพีจี จำกัด (“บริษัท”) ตามลำดับ ซึ่งประกอบด้วยงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2558 งบกำไรขาดทุนรวม งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของผู้ถือหุ้นรวม และงบกระแสเงินสดรวม สำหรับปีสิ้นสุดวันเดียวกัน และงบกำไรขาดทุนเฉพาะกิจการงบกำไรขาดทุนเบ็ดเสร็จเฉพาะกิจการ งบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดเฉพาะกิจการสำหรับรอบระยะเวลาบัญชีตั้งแต่วันที่ 17 กรกฎาคม 2558 ถึงวันที่ 31 ธันวาคม 2558 รวมถึงหมายเหตุซึ่งประกอบด้วยสรุปนโยบายการบัญชีที่สำคัญและเรื่องอื่น ๆ

ความรับผิดชอบของผู้บริหารต่องบการเงินรวมและงบการเงินเฉพาะกิจการ

ผู้บริหารเป็นผู้รับผิดชอบในการจัดทำและการนำเสนองบการเงินรวมและงบการเงินเฉพาะกิจการเหล่านี้โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ความรับผิดชอบของผู้สอบบัญชี

ข้าพเจ้าเป็นผู้รับผิดชอบในการแสดงความเห็นต่องบการเงินรวมและงบการเงินเฉพาะกิจการดังกล่าวจากผลการตรวจสอบของข้าพเจ้า ข้าพเจ้าได้ปฏิบัติงานตรวจสอบตามมาตรฐานการสอบบัญชี ซึ่งกำหนดให้ข้าพเจ้าปฏิบัติตามข้อกำหนดด้านจรรยาบรรณ รวมถึงวางแผนและปฏิบัติงานตรวจสอบเพื่อให้ได้ความเชื่อมั่นอย่างสมเหตุสมผลว่างบการเงินรวมและ งบการเงินเฉพาะกิจการปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

การตรวจสอบรวมถึงการใช้วิธีการตรวจสอบเพื่อให้ได้มาซึ่งหลักฐานการสอบบัญชีเกี่ยวกับจำนวนเงินและการเปิดเผยข้อมูลในงบการเงิน วิธีการตรวจสอบที่เลือกใช้ขึ้นอยู่กับดุลยพินิจของผู้สอบบัญชี ซึ่งรวมถึงการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญของงบการเงินไม่ว่าจะเกิดจากการทุจริตหรือข้อผิดพลาด ในการประเมินความเสี่ยงดังกล่าว ผู้สอบบัญชีพิจารณาการควบคุมภายในที่เกี่ยวข้องกับการจัดทำและการนำเสนองบการเงิน  โดยถูกต้องตามที่ควรของกิจการ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อประสิทธิผลของการควบคุมภายในของกิจการ การตรวจสอบรวมถึงการประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีที่จัดทำขึ้นโดยผู้บริหาร รวมทั้งการประเมินการนำเสนองบการเงินโดยรวม

ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

ความเห็น

ข้าพเจ้าเห็นว่า งบการเงินรวมและงบการเงินเฉพาะกิจการข้างต้นนี้แสดงฐานะการเงินรวมและฐานะการเงินเฉพาะกิจการของกลุ่มบริษัทและบริษัท ตามลำดับ ณ วันที่ 31 ธันวาคม 2558 ผลการดำเนินงานรวมและกระแสเงินสดรวมของกลุ่มบริษัท สำหรับปีสิ้นสุดวันเดียวกัน และผลการดำเนินงานเฉพาะกิจการและกระแสเงินสดเฉพาะกิจการของบริษัท สำหรับรอบระยะเวลาบัญชีตั้งแต่วันที่ 17 กรกฎาคม 2558 ถึงวันที่ 31 ธันวาคม 2558 โดยถูกต้องตามที่ควรในสาระสำคัญตามมาตรฐานการรายงานทางการเงิน

ข้อมูลและเหตุการณ์ที่เน้น

โดยมิได้แสดงความเห็นอย่างมีเงื่อนไข ข้าพเจ้าขอให้สังเกตเรื่องดังต่อไปนี้

ตามที่กล่าวในหมายเหตุประกอบงบการเงินข้อ 1 บริษัทถูกจัดตั้งขึ้นเพื่อการจัดโครงสร้างใหม่ของกลุ่มบริษัท บางจากปิโตรเลียม จำกัด (มหาชน) โดยบริษัทได้ซื้อธุรกิจและหุ้นของบริษัทในกลุ่มบริษัทจากบริษัท บางจากปิโตรเลียม จำกัด (มหาชน) และบริษัทในกลุ่ม  เนื่องจากการจัดโครงสร้างใหม่นี้ถือเป็นการรวมธุรกิจภายใต้การควบคุมเดียวกัน (Business Combination of Entities under Common Control) ในการนี้ บริษัทได้จัดทำงบการเงินรวมโดยรวมงบการเงินของบริษัทย่อยตั้งแต่ก่อนวันที่ 1 มกราคม 2557 ซึ่งการนำเสนอข้อมูลดังกล่าวจะสะท้อนเนื้อหาทางเศรษฐกิจของบริษัทในกลุ่มซึ่งอยู่ภายใต้การควบคุมเดียวกันตลอดระยะเวลาที่เกี่ยวข้องเสมือนว่าบริษัทในกลุ่มได้ดำเนินธุรกิจเป็นหน่วยเศรษฐกิจเดียวกันตั้งแต่ก่อนวันที่ 1 มกราคม 2557 ถึงแม้ว่าความสัมพันธ์ของบริษัทกับบริษัทย่อยทางกฎหมายจะเกิดขึ้นในภายหลัง

ตามที่กล่าวในหมายเหตุประกอบงบการเงินข้อ 2 บริษัทได้แสดงงบแสดงฐานะการเงินรวมเพื่อวัตถุประสงค์เฉพาะ ณ วันที่ 31 ธันวาคม 2557 งบกำไรขาดทุนรวมเพื่อวัตถุประสงค์เฉพาะ งบกำไรขาดทุนเบ็ดเสร็จรวมเพื่อวัตถุประสงค์เฉพาะ งบแสดงการเปลี่ยนแปลงส่วนของผู้ถือหุ้นรวมเพื่อวัตถุประสงค์เฉพาะ และงบกระแสเงินสดรวมเพื่อวัตถุประสงค์เฉพาะสำหรับปีสิ้นสุดวันเดียวกัน รวมถึงหมายเหตุประกอบงบการเงินรวมก่อนการจัดโครงสร้างธุรกิจ เพื่อเป็นข้อมูลให้แก่ผู้ใช้งบการเงินสามารถใช้ในการเปรียบเทียบได้

เรื่องอื่นๆ

ตัวเลขเปรียบเทียบ ณ วันที่และสำหรับปีสิ้นสุดวันที่ 31 ธันวาคม 2557 ไม่ได้ตรวจสอบ

(ไวโรจน์  จินดามณีพิทักษ์)

ผู้สอบบัญชีรับอนุญาต 
เลขทะเบียน 3565

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

9 มีนาคม 2559